《崔仲岳鹤舟》
宋代·刘摰

绿髯满颔光且修，紫石双眼寒铓浮。茫然襟韵自轩豁，见于声貌非懦柔。

昔随群众退礼部，归来便作沧浪游。笑买渔艇出巧思，饰以丹白名鹤舟。

长须赤脚分相与，鲈鱼美酒他何求。高吟清风洞庭晚，一笛明月吴江秋。

白云无心伴疏散，丹经有诀穷秘幽。志非谤国慕处士，性欲避俗追浮丘。

不山不渊隐无迹，时时飞棹来皇州。保康桥前舣清梦，峨冠烂醉都城楼。

胸中有物齐出处，天下无方随去留。太平取士有阶陛，几人年少能公侯。

公侯未有君所乐，一时外物为赘疣。束之簪绅岂其性，轧以利害仍相矛。

媕婀稻粱效鸡骛，驰逐膻秽争蚍蜉。相逢感慨慕黄鹄，嗟我方以斗禄囚。

贱官绶蓝谁不尔，应书随俗卑可羞。鹤舟之乐慎勿弃，劝君起者非良谋。